SKRIFTLIG FORESPØRGSEL E-3861/00

af Heidi Hautala (Verts/ALE) til Kommissionen

(8. december 2000)

Om: Nitratforurening af Segurafloden (Spanien)

Der forekommer alvorlig nitratforurening af Seguraflodens afvandingsområde i den del af floden, som gennemløber de selvstyrende provinser Valencia og Murcia, både af grundvandet og af overfladevandet. Forureningen er fastslået af undersøgelser, der er omtalt i de spanske myndigheders hvidbog om vand og skyldes intensiv anvendelse af gødning i landbruget, hvad der bevirker en udledning på 44 880 tons nitrat årligt i flodens afvandingsområde. Vandføringen er beskeden og er ikke i stand til at absorbere forurening i dette omfang, hvad der resulterer i eutrofiering, som igen fører til store ændringer af vandets kvalitet.

1. Finder Kommissionen ikke, at Spanien overtræder Rådets direktiv 75/440/EØF(1) om kvalitetskrav til overfladevand, som anvendes til fremstilling af drikkevand i medlemsstaterne?

2. Har Spanien udpeget Seguraflodens afvandingsområde som særligt sårbart i medfør af artikel 3, stk. 2, i Rådets direktiv 91/676/EØF(2) om beskyttelse af vand mod forurening forårsaget af nitrater, der stammer fra landbruget (herefter nitratdirektivet)?

3. Dersom Seguraflodens afvandingsområder er udpeget som særligt sårbart, har Spanien da udarbejdet og forelagt handlingsprogrammer i henhold til artikel 5 i nitratdirektivet?

4. Er handlingsprogrammerne i overensstemmelse med bestemmelserne i nitratdirektivet?

5. Hvilke foranstaltninger agter Kommissionen at træffe i betragtning af, at Domstolen allerede har afsagt domme over Spanien på grund af manglende overholdelse af nitratdirektivet?

(1) EFT L 194 af 25.7.1975, s. 26.

(2) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(27. februar 2001)

Kommissionen kender udmærket situationen i Segura-bækkenet, som er forurenet på grund af overdreven udledning af nitrater, hvilket hovedsagelig skyldes intensiv landbrugsproduktion såsom svineavl eller dyrkning af frugt og grøntsager. Den ansvarlige myndighed for Segura-bækkenet har erklæret, at der findes tre lokaliteter i Valencia-regionen og otte andre i Murcia-regionen, hvor overfladevandet regelmæssigt overstiger grænsen på 50 milligram pr. liter (mg/l) med hensyn til nitratindhold. Blandt grundvandsforekomsterne i Murcia-regionen (som dækker 95 % af Segura-bækkenet) er der syv lokaliteter, hvor grænsen på 50 mg/l overskrides.

Selv om Valencia for nylig officielt har udpeget en række særligt sårbare zoner og offentliggjort et handlingsprogram (31. januar 2000), har Murcia i sin officielle tidende af 11. januar 2000 erklæret, at der ikke er tale om nogen problemer i forbindelse med nitratforurening fra landbruget i Murcia-regionen.

Kommissionen er for øjeblikket i gang med at undersøge dette problem nærmere, efter at den har fastslået lignende problemer i en halv snes andre spanske regioner. En tidligere procedure som følge af manglende handlingsprogrammer resulterede i april 2000 i, at Spanien blev dømt af Domstolen(1). Endelig har Spanien som led i planerne for udvikling af landdistrikter måttet love at udpege samtlige sårbare zoner inden udgangen af 2001, idet Kommissionen ellers vil overveje at suspendere EU-støtten.

(1) Sag nr. C-274/98, Sml. s. I-2823.